b"\n_START_ARTICLE_\nCa l'Avel\xc2\xb7l\xc3\xad Vell\n_START_SECTION_\nDescripci\xc3\xb3\n_START_PARAGRAPH_\n\xc3\x89s una antiga masia de planta rectangular amb diversos cossos afegits i una fa\xc3\xa7ana principal que els unifica, realitzada el 1873. Les parets estructurals s\xc3\xb3n de ma\xc3\xa7oneria amb restes d'arrebossat a la fa\xc3\xa7ana principal. La porta d'entrada \xc3\xa9s feta amb carreus que formen un arc rebaixat. Els balcons del primer pis estan emmarcats per carreus de pedra i la llosana del balc\xc3\xb3 \xc3\xa9s una pedra motllurada, les baranes s\xc3\xb3n de ferro. Les finestres del segon pis estan emmarcades per carreus bisellats, amb un trencaaig\xc3\xbces motllurats a sobre de l'ampit. La planta baixa \xc3\xa9s coberta amb volta de rajola._NEWLINE_El porxo \xc3\xa9s un edifici agr\xc3\xadcola de planta rectangular, amb parets de pedra morterada i carreus ben tallats a les cantonades. Presenta dos arcs de mig punt paral\xc2\xb7lels fets amb rajols a plec de llibre i arrencaments amb carreus, un dels quals \xc3\xa9s exterior i defineix la fa\xc3\xa7ana principal. La coberta \xc3\xa9s feta a dues vessants, amb cairats que descansen a sobre dels arcs i la paret posterior de fons, llates i teula \xc3\xa0rab. Actualment hi ha un altell al segon tram de la planta, suportat per bigues de ferro i trespol cer\xc3\xa0mic. A l'interior es conserven encara alguns estris antics propis del treball de camp."